ΓΡΑΠΤΗ ΕΡΩΤΗΣΗ E-2506/97 υποβολή: Laura Gonzαlez Αlvarez (GUE/NGL), Alonso Puerta (GUE/NGL), Pedro Marset Campos (GUE/NGL) και Marνa Sornosa Martνnez (GUE/NGL) προς την Επιτροπή (18 Iουλίου 1997)

Θέμα: Περιβαλλοντικές καταστροφές στον εθνικό δρυμό Los Picos de Europa(Ισπανία)

Ο εθνικός δρυμός Los Picos de Europa αποτελεί ένα μοναδικό οικοσύστημα στην ήπειρό μας. Σ' αυτό το ανεκτίμητο φυσικό τοπίο απαντώνται διάφορα είδη που απειλούνται με εξαφάνιση και στα δάση του διαβιούν οι τελευταίοι πληθυσμοί καφετιάς αρκούδας στην Ευρώπη.

Αυτή τη στιγμή επαπειλείται αυτός ο υψηλής οικολογικής σημασίας χώρος από την κατασκευή τριών αυτοκινητοδρόμων, δύο γραμμών τελεφερίκ και δύο μικρών υδροηλεκτρικών μονάδων. Τα έργα αυτά αποτελούν μικρά δείγματα της σοβαρής υποβαθμίσεως και της ελλείψεως αμύνης του τοπίου, της χλωρίδας και της πανίδας του εθνικού δρυμού Los Picos de Europa.

1. Γνωρίζει η Επιτροπή αυτούς τους περιβαλλοντικούς κινδύνους που επαπειλούν το δρυμό Los Picos de Europa;

2. Μπορεί να αναφέρει η Επιτροπή εάν αυτά τα προγράμματα θα ενισχυθούν από διαρθρωτικές παρεμβάσεις της Ευρωπαϊκής Ένωσης;

3. Τί δράση μπορεί να αναλάβει η Επιτροπή προκειμένου να διασφαλισθεί η εφαρμογή, εκ μέρους των ισπανικών αρχών, των κοινοτικών κανονιστικών διατάξεων επί του θέματος του περιβάλλοντος και συγκεκριμένα των εξής οδηγιών: α) της οδηγίας 85/337/ΕΟΚ ((ΕΕ L 175 της 5.7.1985, σελ. 40. )) σχετικά με την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, β) της οδηγίας 92/43/ΕΟΚ ((ΕΕ L 206 της 22.7.1992, σελ. 7. )) σχετικά με τη διατήρηση των οικοτόπων καθώς και της άγριας πανίδας και χλωρίδας;

4. Λαμβάνοντας υπόψη ότι ο εθνικός δρυμός Los Picos de Europa έχει χαρακτηρiσθεί ως υψηλού βαθμού προστασίας, μπορεί να αναφέρει η Επιτροπή εάν αυτό το φυσικό τοπίο συμπεριλαμβάνεται στους ευρωπαϊκούς φυσικούς οικοτόπους οι οποίοι, σύμφωνα με την οδηγία περί Οικοτόπων(92/43/ΕΟΚ), θα αποτελέσουν στο προσεχές μέλλον το δίκτυο Natura 2000;

Μπορεί να μας κοινοποιήσει η Επιτροπή οποιαδήποτε πληροφορία της παρασχεθεί από ισπανικής πλευράς όσον αφορά το εν λόγω θέμα;

Απάντηση της κ.Bjerregaard εξ ονόματος της Επιτροπής (13 Οκτωβρίου 1997)

1. Η Επιτροπή δεν έχει λάβει γνώση των έργων που καταγγέλουν τα Αξιότιμα Μέλη.

2. Η Κοινότητα δεν συμμετέχει στη χρηματοδότηση των έργων που αναφέρει τα Αξιότιμα Μέλη.

3. Η Επιτροπή προσπαθεί πάντοτε να εξασφαλίσει την τήρηση του κοινοτικού δικαίου, στο πλαίσιο των καθηκόντων που της έχουν ανατεθεί βάσει του άρθρου 155 της Συνθήκης ΕΚ. Μεταξύ της πανοπλίας μέσων που έχουν τεθεί στη διάθεσή της για την εκπλήρωση αυτού του καθήκοντος χρησιμοποιεί, κατά περίπτωση, τη διαδικασία που προβλέπεται στο άρθρο 169 της Συνθήκης ΕΚ.

4. Οι ισπανικές αρχές δεν έχουν ακόμη ανακοινώσει στην Επιτροπή τον πλήρη εθνικό κατάλογο των φυσικών οικοτόπων προς ταξινόμηση δυνάμει της οδηγίας 92/43/ΕΟΚ του Συμβουλίου της 21ης Μαϊου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας. Για το λόγο αυτό, η Επιτροπή έχει κινήσει διαδικασία παράβασης, συμφώνως προς το άρθρο 169 της συνθήκης ΕΚ, εναντίον της Ισπανίας ((Περίπτωση 95/2231 )).

Πρέπει εντούτοις να σημειωθεί ότι τουλάχιστον ένα τμήμα της αναφερόμενης περιοχής έχει χαρακτηρισθεί από τις ισπανικές αρχές ως ειδική ζώνη διατήρησης για τα πτηνά, δυνάμει του άρθρου 4 της οδηγίας 79/409/ΕΟΚ του Συμβουλίου της 2ας Απριλίου 1979 για τη διατήρηση των αγρίων πτηνών ((ΕΕ L 103 της 25.4.1979 )).

Συμφώνως προς το άρθρο 3 της οδηγίας 92/43/ΕΟΚ, οι ειδικές ζώνες διατήρησης που χαρακτηρίζονται από τα κράτη μέλη δυνάμει των διατάξεων της οδηγίας 79/409/ΕΟΚ, περιλαμβάνονται στο δίκτυο Natura 2000. Συμφώνως προς το άρθρο 7 της πρώτης των ανωτέρω οδηγιών, το άρθρο 6 παράγραφοι 2,3 και 4 της οδηγίας 92/43/ΕΟΚ εφαρμόζεται στις ειδικές ζώνες διατήρησης για τα πτηνά. Το εν λόγω άρθρο υποχρεώνει τα κράτη μέλη να εφαρμόσουν τα κατάλληλα μέτρα ώστε στις ειδικές ζώνες διατήρησης να αποφεύγεται η υποβάθμιση των φυσικών οικοτόπων και των οικοτόπων ειδών καθώς και οι ενοχλήσεις που έχουν επιπτώσεις στα είδη για τα οποία οι ζώνες έχουν ορισθεί, εφόσον οι ενοχλήσεις αυτές θα μπορούσαν να έχουν επιπτώσεις σημαντικές όσον αφορά τους στόχους της παρούσας οδηγίας.